Nøgleord

Sammendrag



Nøgleord

1. Grænsekontrol, asyl og indvandring – indvandringspolitik – tilbagesendelse af tredjelandsstatsborgere med ulovligt ophold – direktiv 2008/115 – formål – fuldstændig harmonisering af de nationale regler om udlændinges ophold – foreligger ikke

(Europa-Parlamentets og Rådets direktiv 2008/115)

2. Grænsekontrol, asyl og indvandring – indvandringspolitik – tilbagesendelse af tredjelandsstatsborgere med ulovligt ophold – statsborger, der er genstand for en tilbagesendelsesprocedure i henhold til direktiv 2008/115 – national lovgivning, som straffer ulovligt ophold med fængselsstraf – ikke tilladt

(Europa-Parlamentets og Rådets direktiv 2008/115, art. 8)

3. Grænsekontrol, asyl og indvandring – indvandringspolitik – tilbagesendelse af tredjelandsstatsborgere med ulovligt ophold – statsborger, der har været genstand for en tilbagesendelsesprocedure i henhold til direktiv 2008/115 – national lovgivning, som straffer ulovligt ophold med fængselsstraf, såfremt tilbagesendelsesproceduren ikke er lykkedes – tilladt – betingelser – overholdelse af de grundlæggende rettigheder

(Europa-Parlamentets og Rådets direktiv 2008/115)

Sammendrag

1. Direktiv 2008/115 om fælles standarder og procedurer i medlemsstaterne for tilbagesendelse af tredjelandsstatsborgere med ulovligt ophold vedrører kun tilbagesendelse af tredjelandsstatsborgere med ulovligt ophold i en medlemsstat og navnlig vedtagelsen af afgørelser om tilbagesendelse og disse afgørelsers fuldbyrdelse. Direktivet har således ikke til formål fuldt ud at harmonisere de nationale regler om udlændinges ophold.

Direktivet er følgelig ikke til hinder for, at en medlemsstats lovgivning kvalificerer ulovligt ophold som en lovovertrædelse og foreskriver strafferetlige sanktioner for at afskrække fra og bekæmpe, at der begås en sådan overtrædelse af de nationale regler om ophold. Direktivet er ligeledes ikke til hinder for fængsling med henblik på at fastlægge, om en tredjelandsstatsborgers ophold er lovligt eller ej. Det ville nemlig undergrave formålet med direktiv 2008/115, dvs. effektiv tilbagesendelse af tredjelandsstatsborgere med ulovligt ophold, såfremt det ikke var muligt for medlemsstaterne ved hjælp af en frihedsberøvelse såsom tilbageholdelse at undgå, at en person, der er mistænkt for ulovligt ophold, forsvinder, inden der overhovedet er bragt klarhed over vedkommendes situation.

(jf. præmis 28-30)

2. Direktiv 2008/115 om fælles standarder og procedurer i medlemsstaterne for tilbagesendelse af tredjelandsstatsborgere med ulovligt ophold skal fortolkes således, at det er til hinder for en medlemsstats lovgivning, hvorefter ulovligt ophold straffes med strafferetlige sanktioner, for så vidt som disse sanktioner tillader fængsling af en tredjelandsstatsborger, som ikke, mens han opholdt sig ulovligt på nævnte medlemsstats område og ikke var indstillet på at forlade dette område frivilligt, har været undergivet tvangsforanstaltninger i henhold til direktivets artikel 8, og som ikke i tilfælde af frihedsberøvelse med henblik på udsendelsens forberedelse og gennemførelse har været frihedsberøvet i den maksimale periode.

Pålæggelse og fuldbyrdelse af en fængselsstraf under den tilbagesendelsesprocedure, der er fastsat i direktiv 2008/115, medvirker således ikke til at gennemføre den udsendelse, som forfølges med proceduren, dvs. den pågældendes fysiske transport ud af den omhandlede medlemsstat. En sådan straf udgør således ikke »foranstaltninger« eller »tvangsforanstaltninger« i den forstand, hvori udtrykkene er anvendt i direktivets artikel 8.

(jf. præmis 37 og 50 samt domskonkl.)

3. Direktiv 2008/115 om fælles standarder og procedurer i medlemsstaterne for tilbagesendelse af tredjelandsstatsborgere med ulovligt ophold skal fortolkes således, at direktivet ikke er til hinder for en medlemsstats lovgivning, hvorefter ulovligt ophold straffes med strafferetlige sanktioner, for så vidt som denne lovgivning tillader fængsling af en tredjelandsstatsborger, med hensyn til hvilken den tilbagesendelsesprocedure, der er fastsat i direktivet, er blevet anvendt, og som opholder sig ulovligt på denne medlemsstats område uden gyldig begrundelse for den manglende tilbagevenden.

Selv om medlemsstater, som er bundet af direktiv 2008/115, ikke kan foreskrive en fængselsstraf for tredjelandsstatsborgere med ulovligt ophold i de situationer, hvor disse i henhold til de fælles standarder og procedurer, der er fastsat i direktivet, skal udsendes og højest kan frihedsberøves med henblik på udsendelsens forberedelse og gennemførelse, udelukker dette således ikke medlemsstaternes mulighed for under overholdelse af principperne i direktivet og dets formål at vedtage eller opretholde bestemmelser, i givet fald også strafferetlige, som regulerer den situation, hvor tvangsforanstaltningerne ikke har gjort det muligt at udsende en tredjelandsstatsborger med ulovligt ophold.

Inden for rammerne af anvendelsen af nationale strafferetsplejeregler er pålæggelsen af strafferetlige sanktioner fuldt ud undergivet et krav om overholdelse af de grundlæggende rettigheder, bl.a. de rettigheder, der er sikret ved den europæiske menneskerettighedskonvention.

(jf. præmis 46, 49 og 50 samt domskonkl.)